নোয়াখালী প্রতিনিধি : যুবদল সভাপতি বরকতউল্লা বুলু, তার স্ত্রী ও ছেলের নামে খাসজমি দখলের অভিযোগে মামলা হয়েছে৷ নোয়াখালীর চরজববর থানায়  স্থানীয় সহকারী ভূমি কর্মকর্তা বাদী হয়ে এ মামলা করেছেন৷ থানা সূত্রে জানা যায়, সুবর্ণচর উপজেলার চরক্লার্ক ইউনিয়নের চরআলাউদ্দিন মৌজায় ২৪ একর খাসজমি যুবদল সভাপতি ও সাবেক বাণিজ্য উপদেষ্টা বরকতউল্লা বুলু অবৈধভাবে দখল করেন৷ তার পুত্র ওমর শরীফ এবং স্ত্রী শামিমা বরকতের সহযোগিতায় দখলকৃত জমিতে পুকুর খনন, বাঁধ নির্মাণ করে মাছ চাষ করা হয়৷ গুরুতর অপরাধ দমন টাস্কফোর্সের তদন্ত প্রতিবেদনে ভূমি অবৈধভাবে দখল করে সরকারের আর্থিক ক্ষতির প্রমাণ পাওয়ার পর স্থানীয় সহকারী ভূমি কর্মকর্তা বাদী হয়ে গত মধ্যরাতে চরজববর থানায় মামলাটি  দায়ের করেছেন৷